B4-1237, 1241, 1256, 1260 και 1274/95

Ψήφισμα σχετικά με την κατάσταση στην Ισημερινή Γουινέα μετά τις πρόσφατες δημοτικές εκλογές

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στη Δημοκρατία της Ισημερινής Γουινέας,

A. λαμβάνοντας υπόψη ότι η Ισημερινή Γουινέα έχει υπογράψει τη Σύμβαση της Λομέ και, συνεπώς, πρέπει να σέβεται τις δεσμεύσεις που προβλέπονται στο άρθρο 5 της συμβάσεως αυτής,

Β. επιβεβαιώνοντας τη δέσμευση που ανέλαβε να συμβάλει στην εδραίωση του κράτους δικαίου και της δημοκρατίας στη χώρα αυτή,

Γ. υπενθυμίζοντας ότι, παρά τη δέσμευση αυτή, η κυβέρνηση της Ισημερινής Γουινέας έχει ήδη καταστεί υπεύθυνη για πολλές παραβιάσεις των ανθρωπίνων δικαιωμάτων,

Δ. υπογραμμίζοντας τη σημασία που είχε για τη μετάβαση στη δημοκρατία να διεξαχθούν οι δημοτικές εκλογές της 17ης Σεπτεμβρίου 1995 υπό συνθήκες νομιμότητας και διαφάνειας,

Ε. εν όψει της σωρείας ατασθαλιών που παρατηρήθηκαν και στιγμάτισαν την εκλογική διαδικασία, όπως:

- o αυθαίρετος αποκλεισμός ενεργών οπαδών της αντιπολίτευσης από το εκλογικό σώμα,

- η μη δημοσίευση των εκλογικών καταλόγων έως και την ημέρα ακόμη της ψηφοφορίας,

- η εκδίωξη από τα εκλογικά τμήματα των παρατηρητών ελέγχου της αντιπολίτευσης σε μεγάλο αριθμό δήμων,

1. καταδικάζει τις ατασθαλίες για τις οποίες είναι υπεύθυνη η κυβέρνηση και τις οποίες κατήγγειλε η αντιπολίτευση, ιδίως δε την αντικανονική δημοσίευση των εκλογικών καταλόγων, τα εμπόδια που τέθηκαν όσον αφορά την παρουσία διεθνών παρατηρητών, τη μη τήρηση των εγγυήσεων κατά της εκλογικής νοθείας και τη διακοπή πολλών διαδικασιών διαλογής των ψηφοδελτίων;

2. συμμερίζεται την ικανοποίηση του πληθυσμού της χώρας, ο οποίος, παρά τις ατασθαλίες αυτές, προσήλθε μαζικά στις εκλογές;

3. σημειώνει ότι, σύμφωνα με τα πρώτα εκλογικά αποτελέσματα, η Κοινή Πλατφόρμα της Αντιπολίτευσης (POC), που αποτελεί σήμερα υπόδειγμα δημοκρατικής υπευθυνότητας, έλαβε την πλειοψηφία;

4. ζητεί από τις αρχές της Ισημερινής Γουϊνέας να κηρύξουν έγκυρα μόνον όσα εκλογικά αποτελέσματα ανταποκρίνονται στα πρακτικά της εφορευτικής επιτροπής για κάθε δήμο της χώρας;

5. εμμένει στην άποψή του ότι η Κυβέρνηση της Ισημερινής Γουινέας πρέπει να σέβεται αυστηρά τα ανθρώπινα δικαιώματα και τις δημοκρατικές αρχές;

6. ζητεί από το Συμβούλιο και την Επιτροπή να παρέμβουν στην Κυβέρνηση του Μαλάμπο, ώστε να ενεργήσει προς την κατεύθυνση αυτή, και να επιδείξουν την απαραίτητη προσοχή ούτως ώστε κατά τη συνεργασία με την Ισημερινή Γουινέα, τα κονδύλια που διατίθενται στο πλαίσιο της συνεργασίας για την ανάπτυξη της Ένωσης να κατευθυνθούν αποκλειστικά σε σχέδια που αποβλέπουν στη βελτίωση των συνθηκών διαβίωσης στους πλέον προβληματικούς τομείς της χώρας, ενόσω οι αρχές της χώρας αυτής συνεχίζουν να ακολουθούν την αυταρχική αυτή πολιτική;

7. ζητεί επίμονα από το Συμβούλιο να απευθυνθεί αμέσως στον Πρόεδρο Teodoro Obiang ζητώντας του να αναγνωρίσει το εκλογικό αποτέλεσμα και να τηρήσει τις υποχρεώσεις που έχει αναλάβει απέναντι στη διεθνή κοινότητα;

8. αναθέτει στον Προέδρο του να διαβιβάσει το παρόν ψήφισμα στο Συμβούλιο, την Επιτροπή, την Επιτροπή Ανθρωπίνων Δικαιωμάτων του ΟΗΕ, την Κοινή Πλατφόρμα της Αντιπολίτευσης της Ισημερινής Γουινέας, στην Κυβέρνηση της Ισημερινής Γουινέας και στα κράτη που έχουν υπογράψει τη Σύμβαση της Λομέ.